[{"text_idx": "#000000", "text": "Ein testun cyntaf yn cael ei gyhoeddi ar lein!"}, {"text_idx": "#000001", "text": "Dyma \u2018Ganu i Gadfan\u2019, awdl faith (178 llinell) a ganwyd gan Lywelyn Fardd tua\u2019r flwyddyn 1150. Hon yw\u2019r gynharaf o dair awdl a ganwyd gan feirdd y ddeuddegfed ganrif i\u2019r saint: bydd \u2018Canu Tysilio\u2019 gan Gynddelw Brydydd Mawr a \u2018Chanu i Ddewi\u2019 gan Wynfardd Brycheiniog yn ymddangos ar y wefan yn fuan iawn. Diogelwyd \u2018Canu i Gadfan\u2019 yn Llawysgrif Hendregadredd gan ysgrifydd a weithiai, yn o\u0302l pob tebyg, yn sgriptoriwm Ystrad-fflur tua 1300. Eglwys Cadfan yn Nhywyn, Meirionnydd, yw canolbwynt diddordeb y gerdd, ac yn arbennig nawdd a braint yr eglwys a\u2019i lleoliad yn nhirwedd hardd bro Dysynni. Ni chadwyd buchedd i Gadfan (fel y cadwyd buchedd i Ddewi Sant), felly mae\u2019r gerdd yn ffynhonnell gwybodaeth bwysig i ni am Gadfan, am y traddodiadau amdano ac am ei greiriau, sef ei ffon fagl a\u2019i lyfr o\u2019r Efengylau a gedwid yn ei eglwys yn Nhywyn yn yr Oesoedd Canol."}]